Margarita Veny d'Arbouzekoa

Margarita Vény d'Arbouzekoa, edo Marguerite de Vény d'Arbouze (Villemonteko gaztelua, 1580ko abuztuaren 15a -  Rians, 1626ko abuztuaren 16a)  beneditar moja  izan zen. XVI. mendeko beneditarren berpizkundeko figura garrantzitsutzat jotzen da.  Notre-Dame du Val-de-Grâce-ko lehen abadesa, 1619an. Batzuetan Santa Gertrudis moja beneditarrarekin batera ospatzen da, azaroaren 16an.

 Bizitza 
Jatorri burgesekoa, Villemont gazteluan jaio zen, Aigueperse inguruan, 1580ko abuztuaren 15ean.

Gilbert Vény d 'Arbouzekoaren, zalduna, Villemonteko jauna eta Luis XIII.a erregearen ganbara-aito, eta Jeanne d´Espinac-en alaba zen. Michel de Marillac Zigiluen Zaindariaren lehengusina ere bazen. Bere aitaren aldeko osaba, Jacques d'Arbouze, Clunyko abade eta erreformatzailea zen.

Gurasoen ezkontza 1546ko maiatzaren 24an izan zen. Bere aitak Frantziako Erlijio Gerretan parte hartu zuen eta Issoire eta Coudes arteko Cros-Rolland (Auvernia) lautadan hil zen 1590eko martxoaren 14an.

 Erlijioan sarrera 
Bederatzi urte zituela, 1589an, Margarita Lyongo Saint-Pierreko Damen (San Pedroko Damak) abadetxean sartu zen nobizia gisa, bere amak hala eskatuta. San Benitoren ordenako mojaren abitua hartu zuen 1592ko maiatzaren 27an eta 1599ko abuztuaren 21ean profesatu zuen.

Françoise de Beauvilliers nagusiaren, zeinaren ahizpa Marie de Beauvilliers abadesa baitzen Notre-Dame de Montmartren, eta Claude de Lingendes jesuitaren laguntzarekin, erakundea eraberritzeari ekin zion, barnekoen erlijio-bizitzan austeritate handiagoa bilatzeko. Hala ere, bere erreforma proposamenak ez zuen arrakastarik izan abadiako mojen oposizioagatik.

 Notre-Dame de Montmartre abadia 
Bere abadia Montmartreko errege abadiarekin batu zen, non araudiak San Benitoren arauak gehiago errespetatzen zituen. Baina nobiziatu berri bati ekin behar izan zion, eta horretarako botoak berritu zituen 1612ko abuztuaren 12an. Maria de Beauvilliers bere nagusiak La Ville-l'Évêque-ko nobiziatua zaintzeko enkargua egin zion, Faubourg Saint-Honoré-n, abadiaren eranskin bat zena. Baina 1614an, Marie de Beauvilliers beste funtzio batzuetara deitua izan zen eta Margaritak bere lekua hartu zuen La Ville-l'Évêque-ko priora bezala. Nobiziatua zabaltzea erabaki zuen, eta Kontrarreformaren aldeko emakume aristokraziaren gune bihurtu zuen. Abadesa itzuli zenean, tentsioak sortu ziren bi mojen artean. Izan ere, prioratoaren planek eta Margaritak Parisko nobleziarekin izandako arrakastak Margarita d'Arbouzekoaren nagusiaren jeloskortasuna piztu zuten. Lehia gorenera iritsi zen Ana  Austriakoa erreginak Margarita Vény d´Arbouzekoa ezagutu zuenean, eta bi emakumeen arteko adiskidetasun estua sortu zen. Adiskidetasun horri esker, Margaritak Luis XIII.a erregearen faborea lortu zuen.

 Notre-Dame du Val-de-Grâceko Abadesa 
Notre-Dame de Montmartre abadian egon ondoren, Luis XIII.ak Margarita Notre-Dame du Val-de-Grâceko abadesa izendatu zuen, Bièvresen, 1619ko martxoaren 21ean. Nursiako Benediktok ezarritako arauetara ahalik eta gehien hurbiltzeko, abadia barruko arauak sakonki erreformatzea erabaki zuen. Bere proiektuan, Margarita d'Arbouzekoari Eustache Asselinek, Feuillants ordenakoak, Laurent Bénardek, Clunyko ikastetxeko prioreak, Parisko Honoré kaputxinoak eta, azkenik, Jacques Ferraige teologoak, Margaritaren etorkizuneko biografoak, lagundu zioten. Erreforma zabal honekin batera, abadia Parisera, Faubourg Saint-Jacquesera, lekualdatu zen. Aldaketa hauek ez zituzten moja guztiak gustuko izan, baina abadiak kide berriak erakartzeko aukera eman zioten, eta haien familiek bermatu zuten oparotasuna. Jakintsu handia izanik, bere garaikideen arabera aura espiritual jakin bat zuenez, ez zuen abadesa gisa betiko egon nahi establezimendu honetan.

 La Charité-sur-Loire eta Charenton-en-Berry 
1626an abadesa kargua utzi zuen, eta La Charité-sur-Loirera joateko adostu zuen, Mont-de-Piété monasterio berria ezarri zen lekura, eta gero Charenton-en-Berryra 1626ko uztailaren 3an, establezimendu hauei erreforma egiten laguntzeko. Margarita Arbouzekoa abuztuaren 16an hil zen Séry gazteluan, Rians ondoan, Montignyko mariskalaren egoitzan.

 Erreferentziak 

 Kanpo estekak 

Kategoria:1626ko heriotzak
Kategoria:1580ko jaiotzak
Kategoria:Emakumea
Kategoria:Beneditar mojak